2.  ลักษณะการประกอบธุรกิจ

  บริษัท กู๊ดเยียร์ (ประเทศไทย) จำกัด (มหาชน) ก่อตั้งขึ้นเมื่อวันที่ 25 กรกฎาคม พ.ศ. 2511
  ด้วย ทุนจดทะเบียน 60 ล้านบาท โดยมีวัตถุประสงค์เพื่อการผลิต จัดจำหน่าย และส่งออก
  ผลิตภัณฑ์ยางรถยนต์และยางล้อเครื่องบิน ภายใต้ชื่อ "กู๊ดเยียร์"
  บริษัทมีความมุ่งมั่นที่จะผลิตสินค้าที่มีคุณภาพสูงสุด เพื่อตอบสนองความต้องการของผู้ใช้ทุกระดับ
  ดังจะเห็นได้ว่าผลิตภัณฑ์ของบริษัทเป็นที่ยอมรับของตลาดทั้งภายในประเทศและต่างประเทศเสมอมา

  ในปี 2513 บริษัทฯได้รับการส่งเสริมการลงทุนจากคณะกรรมการส่งเสริมการลงทุน (B.O.I.)
  เป็นระยะเวลา 15 ปี
  โดยได้รับสิทธิประโยชน์ยกเว้นภาษีเงินได้จากกิจการผลิตและหล่อดอกยางเครื่องบิน
  ต่อมาเมื่อวันที่ 30 มิถุนายน พ.ศ. 2521
  บริษัทฯได้รับอนุมัติให้นำหลักทรัพย์เข้าจดทะเบียนในตลาดหลักทรัพย์แห่งประเทศไทย และเมื่อวันที่
  20 เมษายน พ.ศ. 2537
  บริษัทฯได้จดทะเบียนแปรสภาพนิติบุคคลตามประมวลกฏหมายแพ่งและพาณิชย์เป็นนิติบุคคลตามพระราชบัญญัติบริษัทมหาชนจำกัด
  พ.ศ. 2535

  ตลอดเวลากว่า 30 ปี ที่ผ่านมา
  บริษัทฯได้รับความช่วยเหลือทั้งในด้านการบริหารองค์กรและการถ่ายทอดเทคโนโลยีการผลิตที่ทันสมัย
  จากบริษัทแม่ของบริษัท คือบริษัท กู๊ดเยียร์ ไทร์ แอนด์ รับเบอร์ จำกัด ประเทศสหรัฐอเมริกา
  เป็นอย่างดีตลอดมา โดยในส่วนของการบริหารงานและอำนาจในการควบคุมบริษัท นั้น ทางบริษัท
  กู๊ดเยียร์ ไทร์ แอนด์ รับเบอร์ จำกัด ประเทศสหรัฐอเมริกา
  ได้ส่งเจ้าหน้าที่ระดับสูงหมุนเวียนมาร่วมบริหารงานกับกลุ่มผู้ถือหุ้นของบริษัทอย่างมีประสิทธิภาพตลอดมา

ภาพรวมการประกอบธุรกิจ

เป็นที่คาดกันว่าตลาดยางรถยนต์และรถบรรทุกทุกประเภท จะเติบโตตามการเติบโตของตลาดรถยนต์ในประเท แต่จะเติบโตมากน้อยเพียงใดนั้นขึ้นอยู่กับปัจจัยหลัก 3 ประการด้วยกันคือ

1.  ราคาน้ำมัน ซึ่งส่งผลต่อราคาวัตถุดิบที่ใช้ในการผลิตยาง

2.  สภาวะเศรษฐกิจของประเทศโดยรวม

3.  สภาวะทางการเมือง

  ด้วยเหตุผลหลัก ๆ ทั้ง 3 ประการดังกล่าว ส่งผลให้ยางรถยนต์ในตลาดทดแทนในปี 2543
  หดตัวลงจากปี 2542 ค่อนข้างมาก ทำให้มีการแข่งขันกันสูงมากในตลาด
  และจะทวีความรุนแรงมากขึ้น เนื่องจากทุกโรงงานได้เพิ่มกำลังการผลิตมากกว่าปีที่ผ่านมา
  ประกอบกับประเทศไทยได้ลดภาษีนำเข้ายางรถยนต์ที่นำเข้าจากกลุ่มประเทศอาเซียนจากร้อยละ
  15.0 ในปี 2542 เป็นร้อยละ 5.0 ในปี 2543 ดังนั้น
  บริษัทคาดว่าจะมีผู้ประกอบการนำเข้ายางรถยนต์จากประเทศในกลุ่มอาเซียน เช่น มาเลเซีย
  อินโดนีเซีย ฟิลิปปินส์ เข้ามาจำหน่ายในประเทศค่อนข้างมาก
  ซึ่งจะเป็นผลดีต่อผู้บริโภคภายในประเทศ
  เพราะจะมีสินค้าให้เลือกได้มากขึ้นและเป็นการกระตุ้นให้ผู้ผลิตในประเทศต้องปรับปรุงคุณภาพและราคาให้สามารถแข่งขันกับสินค้าที่นำเข้าได้
  ในขณะเดียวกัน ก็เป็นผลดีต่อผู้ผลิตในประเทศด้วยเช่นกัน
  เพราะจะสามารถส่งออกไปจำหน่ายในกลุ่มประเทศอาเซียนได้ง่ายขึ้น มากขึ้น
  แม้ว่าภาษีนำเข้าของประเทศเหล่านั้นจะยังไม่ลดลงมาถึงระดับร้อยละ 5.0 ก็ตาม แต่ก็จะค่อย ๆ
  ลดลงตามที่ได้ตกลงกันไว้

  เมื่อมีการแข่งขันที่รุนแรงขึ้น
  บริษัทก็ได้ปรับกลยุทธ์ทางการตลาดให้สอดคล้องกับสภาวะการณ์ของตลาดมากขึ้นเช่นกัน
  นอกจากนั้นก็ยังมีแผนการแนะนำสินค้าใหม่ ๆ ออกสู่ตลาดตลอดทั้งปี ซึ่งสินค้าใหม่ ๆ เหล่านี้
  จะเป็นยางรถยนต์นั่งส่วนบุคคล ยางรถกระบะ ยางประเภทขับเคลื่อน 4 ล้อ
  ทั้งที่เป็นยางผลิตภายในประเทศ และยางที่นำเข้าจากต่างประเทศ และด้วยสินค้าเหล่านี้
  จะทำให้บริษัทสามารถมีส่วนแบ่งในตลาดบน ตลาดกลาง และตลาดล่างมากขึ้น

โครงสร้างรายได้ของบริษัท

บริษัทฯมีรายได้จากการจำหน่ายผลิตภัณฑ์ โดยจำแนกรายได้ตามลักษณะการจำหน่ายดังนี้

(หน่วย : ล้านบาท)

  -------------------------- --------- ------- --------- ------- -------- -------
                             ปี 2543    %       ปี 2542    %       ปี 2541   %

  รายได้จาการจำหน่ายในประเทศ   2,185     64.8    2,093     65.1    2,313    70.2

  รายได้จากการส่งออก           1,190     35.2    1,121     34.9    984      29.8

  รวมรายได้จากการขาย          3,375     100.0   3,214     100.0   3,297    100.0
  -------------------------- --------- ------- --------- ------- -------- -------

อัตราเพิ่ม/ลดของมูลค่าจำหน่าย 5.0% -2.5% 9.4%

  จากโครงสร้างรายได้ข้างต้น จะเห็นได้ว่า ในปี 2543 บริษัทฯมีรายได้สูงขึ้นจากปี 2542 ถึง
  161 ล้านบาท หรือเพิ่มขึ้นคิดเป็นร้อยละ 5
  โดยสัดส่วนที่เพิ่มขึ้นนี้มาจากตลาดทั้งภายในประเทศและต่างประเทศ
  ประกอบกับปัจจัยบวกที่เป็นตัวแปรสำคัญช่วยกระตุ้นตลาดรถยนต์เติบโตอย่างต่อเนื่อง ได้แก่
  อัตราการขยายตัวทางเศรษฐกิจที่มีแนวโน้มดีขึ้น
  และอัตราดอกเบี้ยเงินกู้อยู่ในระดับต่ำทำให้ผู้บริโภคส่วนหนึ่งมีความสามารถซื้อรถยนต์ได้ง่ายขึ้น
  และอัตราดอกเบี้ยเงินฝากต่ำ จูงใจให้ผู้บริโภคกลุ่มที่มีกำลังซื้อสูงไม่

  สนใจที่จะออมเงินมากนัก

  การตลาดและการแข่งขัน

  บริษัทแบ่งช่องทางการจำหน่ายของบริษัทออกเป็น 3 กลุ่มใหญ่ ๆ ดังนี้

1.  1. ตลาดทดแทน (Replacement) คือ ตัวแทนจำหน่ายยางรถยนต์รายใหญ่และรายย่อย

  2. โรงงานประกอบรถยนต์ (Original Equipment) คือ
  โรงงานประกอบรถยนต์ภายในประเทศ

  3. ตลาดต่างประเทศ (Export)

  เป้าหมายการดำเนินธุรกิจ

ในปี 2543 ที่ผ่านมาภาวะอุตสาหกรรมยางรถยนต์ภายในประเทศมีการแข่งขันที่รุนแรงมาก
โดยจะเห็นว่าแต่ละบริษัทต่างนำกลยุทธ์ทางการตลาดในรูปแบบต่าง ๆ มาแข่งขันกัน เช่น
การพัฒนาช่องทางการจำหน่ายสินค้า การแข่งขันด้านราคา การรับประกันคุณภาพสินค้า
และการเน้นย้ำตัวสินค้าต่อกลุ่มผู้บริโภค ดังจะเห็นได้จากสื่อโฆษณาต่าง ๆ

  ในปีดำเนินงาน 2543 ที่ผ่านมา บริษัทได้ดำเนินแผนการตลาดโดยเน้นย้ำไปที่คุณภาพของผลิตภัณฑ์
  โดยออกใบรับประกันคุณภาพยางรถยนต์ให้แก่ผู้ใช้ ในส่วนของการพัฒนาช่องทางการจัดจำหน่าย
  บริษัทฯสามารถดำเนินงานอย่างต่อเนื่องเป็นไปตามเป้าหมายทุกประการ อาทิ
  แนวคิดเกี่ยวกับร้านยางรูปแบบใหม่ของกู๊ดเยียร์ภายใต้ชื่อว่า “กู๊ดเยียร์ อีเกิ้ลสโตร์”
  ที่ทางบริษัทฯได้ทำการวิเคราะห์ตลาดในประเทศ พบว่า
  ในปัจจุบันร้านยางกำลังจะเผชิญกับความยากลำบากมากขึ้นในการดำเนินธุรกิจ
  ไม่ว่าจะเป็นพฤติกรรมของผู้บริโภคในปัจจุบันที่เปลี่ยนไป
  การแข่งขันในตลาดที่ทวีความรุนแรงมากยิ่งขึ้น
  รวมถึงการเข้ามาของร้านค้าปลีกขนาดใหญ่ที่มาพร้อมกับระบบการบริหารอย่างมืออาชีพและการสนับสนุนด้านการเงิน
  บริษัทฯมีความมุ่งมั่นที่จะช่วยเหลือตัวแทนจำหน่ายที่ตั้งใจจะเติบโตไปกับบริษัทฯให้สามารถแข่งขันได้กับร้านค้าปลีกขนาดใหญ่เหล่านั้น
  โดยทางบริษัทฯจะใช้ “กู๊ดเยียร์ อีเกิ้ลสโตร์”
  เป็นเครื่องมือในการเสริมสร้างให้ร้านยางมีความแข็งแกร่งขึ้น จุดมุ่งหมายของ “กู๊ดเยียร์
  อีเกิ้ลสโตร์” คือ

  1. การพัฒนาตัวแทนจำหน่ายแต่ละรายให้สามารถแข่งขันได้

  2. การช่วยเหลือตัวแทนจำหน่ายในการขยายฐานลูกค้า

  3. การสร้างผลกำไรให้ตัวแทนจำหน่ายอย่างคุ้มค่า

4. การช่วยตัวแทนจำหน่ายขยายตลาดของตนเอง

  แนวคิดเกี่ยวกับ “กู๊ดเยียร์ อีเกิ้ลสโตร์” จึงเป็นสิ่งที่ทำให้บริษัทฯมีความมั่นใจว่า
  จะช่วยให้ตัวแทนจำหน่ายที่มีความตั้งใจจริงกับบริษัท
  จะสามารถเติบโตได้ในภาวะที่มีการแข่งขันกันทางธุรกิจอย่างรุนแรงทั้งในปัจจุบันและในอนาคต
  การแข่งขันด้านราคาจำหน่ายนั้น บริษัทตระหนักถึงผลเสียที่อาจเกิดขึ้น
  จึงไม่พยายามเข้าแข่งขันด้วย
  แต่ได้เน้นย้ำให้ตัวแทนจำหน่ายของบริษัทอธิบายให้ผู้บริโภคทราบถึงคุณภาพของผลิตภัณฑ์มากกว่าที่จะเน้นในเรื่องราคา

  การส่งออกไปจำหน่ายยังต่างประเทศนั้น ตลาดหลักของบริษัทอยู่ในประเทศกลุ่มอาเซียน
  เนื่องจากความได้เปรียบในด้านอัตราภาษีนำเข้าในกลุ่ม AFTA (เขตการค้าเสรีอาเซียน)
  ได้มีการปรับลดเหลือเพียงร้อยละ 5 ทำให้สินค้าของบริษัทสามารถส่งไปจำหน่ายได้อย่างต่อเนื่อง
  และเป็นที่ยอมรับของลูกค้าทั้งในด้านคุณภาพ รูปลักษณ์และราคา ตลาดหลักของบริษัทอีกแห่งคือ
  ประเทศสาธารณรัฐประชาชนจีน ที่ให้การยอมรับในตัวสินค้าของบริษัท
  ทำให้ยอดการส่งออกของบริษัทในปี 2543 เพิ่มขึ้น 69 ล้านบาท หรือเพิ่มขึ้นร้อยละ 6.2
  เมื่อเทียบกับปี 2542

  ปัจจุบัน คู่แข่งของบริษัทคือ ผู้ผลิตยางรถยนต์ในประเทศรายใหญ่ และผู้นำเข้ารายย่อย
  ซึ่งมีกำลังการผลิตสูงกว่าบริษัท
  โดยที่บริษัทประมาณการว่าบริษัทมีสัดส่วนทางการตลาดอยู่ในอันดับที่ 3
  ของตลาดรวมภายในประเทศ